Rīgā, 2022.gada 1.aprīlī

Rīgas 93.vidusskolas vecākiem

Cienījamie vecāki!

Paldies jums par sniegto atbalstu izglītības iestādes, izglītības programmu akreditācijā un izglītības iestādes vadītājas profesionālās darbības novērtēšanas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Rīgas 93.vidusskola un tās īstenotās izglītības programmas *Vispārējās vidējās izglītības vispārizglītojošā virziena programma/ Vispārējās vidējās izglītības programma, Vispārējās vidējās izglītības matemātikas, dabaszinību un tehnikas virziena programma, Pamatizglītības programma/ Pamatizglītības programma* ir akreditējamas uz 6 gadiem, apliecinot, ka šo programmu īstenošana atbilst optimālam kvalitātes līmenim. Savukārt izglītības iestādes vadītājas darbs tiek vērtēts pamatā ar kvalitātes līmeni “labi”, tādējādi atzīstot, ka direktore ievieš pārmaiņas un tikpat aktīvi arī nākamajos gados izglītības iestādes vadībai ir jāturpina darbs, ieviešot nākamās pārmaiņas, ņemot vērā pilsētā un valstī izvirzītās izglītības attīstības prioritātes un mērķus.

Rīgas 93.vidusskolas stiprās puses ir atvērtība citu valstu izglītojamajiem, tādējādi popularizējot iekļautības un demokrātiskās līdzdalības vērtības, kas veicina toleranci izglītības iestādē un integrāciju sabiedrībā. Skolai ir izveidota cieša sadarbība ar dibinātāju, veidojot vienotu redzējumu par turpmāko izglītības iestādes attīstību un stratēģijām, tādējādi stiprinot izglītības iestādes lomu vietējā kopienā.

Akreditācijas ekspertu komisija, veicot savu darbu, izmantoja šādas metodes:

1. Attālinātas intervijas ar skolas direktori, direktora vietniekiem, pedagogiem, pašvaldības pārstāvi, izglītības iestādes padomes un vecāku pārstāvjiem, atbalsta personālu un skolēnu pašpārvaldes pārstāvjiem.
2. 13 stundu vērošana attālināti;
3. Skolas (virtuāla) apskate kopā ar skolas direktori.
4. Dokumentu izpēte (skolas pašnovērtējuma ziņojums, attīstības plānošanas dokumenti, skolēnu mācību sasniegumi un to vērtēšanas kārtība, informācija skolvadības sistēmā E–klase, audzināšanas darba prioritātes, skolēnu kavējumi, pedagogu izglītības un profesionālās kvalifikācijas atbilstība).
5. Attālināto mācību izpēte.
6. Situāciju analīze (attālināti) par pedagoģijas, skolvadības un izglītības iestādes aktuālās darbības jautājumiem.
7. Tīmekļvietnes <https://www.r93vs.lv/> informācijas izpēte.

Kā svarīgākos turpmākajos gados skolai veicamos darbus akreditācijas ekspertu komisija ir noteikusi sekojošo:

1. pilnveidot mācīšanas un mācīšanās kvalitāti skolā: (i) nodrošinot mācību un audzināšanas pakāpenisku pāreju no pedagogcentrēta uz izglītojamo centrētu un pašvadītu mācību procesu; (ii) palielinot un dažādojot atgriezeniskās saites sniegšanu ikdienas mācību darbā gan no procesa, gan uzdevuma, gan personas dimensijas skatu punkta, regulāri iesaistot izglītojamos pašvērtēšanas un savstarpējās vērtēšanas procesā; (iii) palielinot mācību procesa iekšējo individualizāciju un diferenciāciju; (iv) veicinot daudzveidīgāku informācijas un komunikācijas tehnoloģiju pielietojumu ikdienas mācību procesā izglītības programmu kvalitatīvas un efektīvas apguves nodrošināšanai, interaktīva mācību procesa radīšanai un īstenošanai;
2. izstrādāt un ieviest kārtību, kādā tiek aizvietots prombūtnē esošs pedagogs, lai nodrošinātu izglītojamajiem nepārtrauktu un kvalitatīvu izglītības programmu apguvi saskaņā ar mācību priekšmetu stundu plānu, izglītības iestādes administrācijai nodrošināt pārraudzību par korektu mācību un audzināšanas procesa atspoguļošanu skolvadības sistēmā *e-klase*, aizvietojot prombūtnē esošus pedagogus;
3. izstrādāt ilgtspējīgu stratēģiju jaunu pedagogu piesaistei un/vai iniciēt izglītības iestādē strādājošo pedagogu pārkvalifikāciju esošo/prognozējamo pedagogu amatu vakanču aizpildīšanai un optimālas pedagogu noslodzes nodrošināšanai;
4. sadarbībā ar dibinātāju ir nodrošināt nepieciešamo infrastruktūras pieejamību cilvēkiem ar īpašām vajadzībām;
5. stiprināt atbalsta personāla darbības koordināciju, noteikt katra individuālo kompetenci un komandā veicamos pienākumus, lai veidotu vienotu, regulāri, sistēmiski iegūtos datos balstītu, pieeju situāciju izvērtēšanā un vispusīga, efektīva atbalsta sniegšanā.

Novēlu jums sekmīgu turpmāko sadarbību ar izglītības iestādes vadību un pedagogiem!

Akreditācijas ekspertu komisijas vadītāja Inita Ozoliņa